**คณะสัตวแพทยศาสตร์ มข. เยี่ยมโครงการฝึกภาคสนามร่วม (Community Medicine) ปีการศึกษา 2561**

 เมื่อวันอาทิตย์ที่ 23 ธันวาคม 2561 ที่ผ่านมา คณะสัตวแพทยศาสตร์ มหาวิทยาลัยขอนแก่น นำโดย **รศ.น.สพ.ดร. ชูชาติ กมลเลิศ** คณบดี  **ผศ.น.สพ.ดร.ประวิทย์ บุตรอุดม** รองคณบดีฝ่ายวิชาการ  **ผศ.น.สพ.ดร.สุวิทย์ อุปสัย** รองคณบดีฝ่ายพัฒนานักศึกษาและศิษย์เก่าสัมพันธ์ และ **ผศ.ดร.จรจีรัตน์ เอี่ยมสะอาด** ผู้ช่วยคณบดีฝ่ายพัฒนานักศึกษาและศิษย์เก่าสัมพันธ์ พร้อมทั้งบุคลากรคณะฯ ได้เดินทางไปเยี่ยมกิจกรรมต่างๆ ในการฝึกภาคสนามร่วม ประจำปีการศึกษา 2561 รวมถึงรับฟังการนำเสนอผลงานการศึกษาชุมชนและโครงการบริการของนักศึกษาที่เข้าร่วมโครงการฯ และในปีนี้ มีนักศึกษาเข้าร่วมโครงการทั้งสิ้น ประมาณ 654 คน ประกอบด้วยนักศึกษาจากมหาวิทยาลัยขอนแก่น ซึ่งเป็นนักศึกษาในสายวิทยาศาสตร์สุขภาพ จากคณะแพทยศาสตร์ คณะทันตแพทยศาสตร์ คณะสัตวแพทยศาสตร์ คณะเทคนิคการแพทย์ คณะเภสัชศาสตร์ และจากคณะพยาบาลศาสตร์ วิทยาลัยบัณฑิตเอเชียอีกด้วย โดยในการดำเนินการโครงการได้มีการแบ่งนักศึกษาประจำอยู่ตามเขตหมู่บ้านต่างๆ ในเขตอำเภอบ้านฝาง จ.ขอนแก่น แบ่งเป็นทั้งสิ้น 4 เขต ดังนี้ บ้านโคกงาม (เขต 1) บ้านโคกกว้าง (เขต 2) บ้านโคกงามและตำบลป่าหวายนั่ง (เขต 3) และบ้านป่าหวายนั่งและบ้านหนองเชียงซุย (เขต 4) สำหรับการจัดกิจกรรมการฝึกภาคสนามร่วม มีวัตถุประสงค์เพื่อให้นักศึกษาได้รู้จักการทำงานผ่านการเรียนรู้ชุมชน และให้ประชาชนมีส่วนร่วมในการจัดประสบการณ์ในการศึกษาปัญหาที่เกี่ยวข้องกับสุขภาพของประชาชน เพื่อให้นักศึกษาได้ทำงานร่วมกันระหว่างบุคคลากรในสาขาต่างๆ สามารถเรียนรู้การทำงานร่วมกับประชานทั่วไป เพื่อให้นักศึกษามีความรู้ความเข้าใจ และเกิดทัศนคติที่ดีต่อชุมชนและการปฏิบัติงานในชุมชน ตลอดถึงการวางแผนแก้ไขปัญหาร่วมกับชุมชน โดยตลอดโครงการฯ ได้มีคณาจารย์ที่ปรึกษาประจำบ้านจากคณะวิชาต่างๆ เข้าร่วมโครงการฯ จำนวนมาก ซึ่งการฝึกภาคสนามร่วม ครั้งที่ 36 นี้ ได้จัดขึ้นในระหว่างวันที่ 20–27 ธันวาคม 2561 อนึ่ง ทางมหาวิทยาลัยขอนแก่น ได้จัดให้มีการฝึกภาคสนามร่วมฯ ของนักศึกษาสายวิทยาศาสตร์สุขภาพ ในชุมชนอย่างต่อเนื่องมาตั้งแต่ปี พ.ศ. 2526